Diari Oficial de la Generalitat Valenciana


Sumari del DOGV 5286, del 22-06-2006 (2006/7004)

ORDRE de 7 de juny del 2006, de la Conselleria d'Economia, Hisenda i Ocupació, per la qual s'establixen les bases que regulen les ajudes per a la realització d'accions de prevenció de riscos laborals i promoció d'activitats destinades a la millora de la seguretat i salut en el treball i es convoquen per a l'exercici de 2006.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5286

Data del DOGV
:   22-06-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/7004


Data del document
:   07-06-2006

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * administració local
    * institució pública
    * organització patronal
    * societat sense fins de lucre
    * suport econòmic
    * estudi del treball
    * seguretat en el treball
    * sindicat
    * ajuda pública

ORDRE de 7 de juny del 2006, de la Conselleria d'Economia, Hisenda i Ocupació, per la qual s'establixen les bases que regulen les ajudes per a la realització d'accions de prevenció de riscos laborals i promoció d'activitats destinades a la millora de la seguretat i salut en el treball i es convoquen per a l'exercici de 2006. [2006/7004]  
La Llei 31/1995, de 8 de novembre, de Prevenció de Riscos Laborals, establix que la política en matèria de prevenció tindrà com a objecte la promoció de la millora de les condicions de treball, dirigida a elevar el nivell de protecció i de la seguretat i salut dels treballadors en el treball. De la mateixa manera, les administracions públiques fomentaran aquelles activitats amb vista a reduir els riscos laborals i a la promoció d'estructures eficaces de prevenció.  
La prevenció dels riscos laborals ha d'estar concebuda com un element integrador present en totes les decisions empresarials i en tot l'àmbit de les relacions laborals, així com en les fases dels processos productius de béns i servicis, per la qual cosa les polítiques d'ocupació han de considerar la prevenció com un factor essencial d'estes.  
El teixit productiu de la Comunitat Valenciana constituït majoritàriament per menudes i mitjanes empreses, que sovint no compten amb els coneixements i recursos necessaris per a implantar en els seus centres de treball unes mesures de seguretat adequades, fa necessari que des de l'administració es fomente que les associacions empresarials, organitzacions sindicals, institucions i altres entitats realitzen accions en el camp de la prevenció que per la seua repercussió sectorial o professional faciliten que els seus resultats arriben a les empreses d'una manera més homogènia, sense que la seua grandària siga un obstacle insalvable per a accedir a unes condicions de seguretat i salut en el treball adequades.  
En la planificació de l'activitat de promoció de la prevenció està present la difusió de la cultura preventiva de forma generalitzada, però també incidint en problemàtiques més especifiques i amb major repercussió en els índexs de sinistralitat laboral. Per això el Pla d'Acció contra els Accidents Mortals de la Comunitat Valenciana 2004-2006, recull dins dels seus objectius la realització d'actuacions en el marc dels programes de foment i promoció de la prevenció, posant èmfasi en aquells sectors o factors de risc amb majors índexs de sinistralitat; per consegüent se seguirà com a criteri amb especial preferència aquelles actuacions que es projecten en este àmbit.  
Les ajudes tal com ja van ser formulades en l'Ordre de 27 de juliol del 2005 com a transposició del Pla d'Acció contra els Riscos Laborals, en el POCV i emfatitzades en el Pla d'Acció contra els Accidents Mortals de la Comunitat Valenciana, es destinaran a impulsar i facilitar la realització d'estudis i investigacions de caràcter tècnic sobre seguretat i salut en el treball, adequació dels equips de treball a la normativa vigent i de les interaccions entre productivitat, reordenació del temps de treball i seguretat i a l'elaboració de manuals i guies pràctiques d'avaluació i gestió de riscos laborals i d'autoaplicació al si de les empreses, i la seua promoció.  
La present ordre té com a objecte regular les bases del règim d'ajudes, i convocar-les per a l'exercici de 2006.  
Per això, i fent ús de les facultats atribuïdes per l'article 35 de la Llei 5/1983, de 30 de desembre, i l'article 47 del text refós de la Llei d'Hisenda Pública de la Generalitat Valenciana,  
ORDENE  
Article 1  
S'aproven les bases que han de regir la concessió de les ajudes destinades a la millora de la seguretat i salut en el treball i en general al foment de la prevenció de riscos laborals en l'àmbit territorial de la Comunitat Valenciana.  
Les bases es contenen en l'annex de la present orde, i constituïxen el text normatiu i de procediment al qual podran acollir-se els destinataris del règim d'ajudes que s'hi establix.   
Article 2  
Es convoquen per a l'exercici pressupostari de 2006 les ajudes esmentades en l'article primer.  
El termini de presentació de sol·licituds, serà de dos mesos comptats a partir de l'endemà de la publicació de la present ordre en el DOGV.  
DISPOSICIÓ ADDICIONAL  
La Conselleria d'Economia, Hisenda i Ocupació finançarà les ajudes a càrrec del programa 315.10, Condicions de Treball i Administració de les Relacions Laborals, línia pressupostària T2440.000. De conformitat amb el que establix la Llei 15/2005, de 26 de desembre, de Pressupostos de la Generalitat la dotació de la línia per al present exercici és d'1.397.530 euros; d'este import ha de minorar-se 194.200 euros per a atendre compromisos adquirits degudament en exercicis anteriors, per la qual cosa resulta un crèdit per a despesa d'1.203.330 euros, dels quals 240.000 són fons propis de la Generalitat, 288.999 són fons condicionats aportats així mateix per la Generalitat i 674.331 són fons provinents del FEDER. La dotació de la línia pressupostària es podrà veure ampliada d'acord amb el que preveu el Programa Operatiu de la Comunitat Valenciana per a l'any 2006.  
DISPOSICIONS FINALS  
Primera  
Contra el que disposa la present ordre, que posa fi a la via administrativa, es podrà interposar recurs potestatiu de reposició davant de l'òrgan que l'ha dictat, en el termini d'un mes des de la publicació en el DOGV o ser impugnada directament davant de l'ordre jurisdiccional contenciós administratiu, en el termini de dos mesos d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa.  
Segona  
Es faculta el director general de Treball i Seguretat Laboral per a dictar les instruccions i adoptar les mesures que considere oportunes per al desplegament i l'aplicació del que disposa la present ordre.  
Tercera  
La present orde entrarà en vigor el dia de la publicació en el Diari Oficial de la Generalitat.  
València, 7 de juny del 2006  
El conseller d'Economia, Hisenda i Ocupació,  
GERARDO CAMPS DEVESA   
ANNEX  
Bases que regulen el règim d'ajudes destinades a la promoció de la prevenció de riscos laborals en l'àmbit de la Comunitat Valenciana  
Capítol I  
Disposicions generals  
Primera. Objecte   
Les presents bases tenen com a objecte regular les ajudes econòmiques per a la promoció d'activitats destinades a la millora de la seguretat i salut en el treball i a la promoció de la Prevenció de Riscos Laborals en l'àmbit territorial de la Comunitat Valenciana.  
Les ajudes establides podran finançar alguna de les actuacions següents:  
1. Amb caràcter general:  
1.1 Realització d'estudis i investigacions de caràcter tècnic sobre seguretat i salut en el treball i de les interaccions entre productivitat, reordenació del temps de treball i seguretat, i la seua promoció.  
1.2 Estudis tècnics per a l'adaptació dels equips de treball a la normativa vigent i especialment al que establix el RD 1215/97, de 18 de juliol (BOE de 7 d'agost).  
1.3 Elaboració de manuals i guies pràctiques per al desenvolupament de la gestió integral de la prevenció de riscos laborals: avaluació, planificació, formació, etc. i d'autoaplicació en el si de les empreses.  
1.4 Edició de programes divulgatius en matèria preventiva per a la seua difusió per qualsevol mitjà de comunicació social.  
1.5 Creació i implantació de portals telemàtics relacionats directament amb la prevenció de riscos laborals.  
2. Actuacions en el marc de l'Acord contra la Sinistralitat Mortal de 13 de febrer del 2004.  
2.1 Estudis i investigacions tècniques sobre els factors de risc amb major incidència en la sinistralitat mortal.  
2.2 Edició i difusió de publicacions divulgatives sobre les causes que produïxen els accidents greus i mortals amb indicació de les mesures per a la seua prevenció.  
2.3 Establiment de sistemes de control de qualitat dels estudis de seguretat i salut en obres o, si és el cas, de l'estudi bàsic, previ al visat del projecte pel col·legi professional corresponent.  
Les activitats poden haver-se iniciat abans de sol·licitar l'ajuda, i seran susceptibles de suport sempre que s'inicien i realitzen en la seua totalitat en el mateix exercici i reunisquen els requisits per a la seua concessió.  
Segona. Beneficiaris de les ajudes  
Podran ser beneficiaris de les ajudes les associacions empresarials, les organitzacions sindicals, institucions públiques, entitats locals i institucions que en depenen, corporacions de dret públic i entitats privades sense ànim de lucre, l'àmbit territorial d'actuació de les quals comprenga el de la Comunitat Valenciana i sempre que els seus fins tinguen directa relació amb les matèries objecte d'esta convocatòria.  
No podran accedir a la condició de beneficiaris els subjectes que incórreguen en les prohibicions recollides en els apartats 2 i 3 de l'article 13 de la Llei General de Subvencions.  
Tercera. Import de les ajudes i compatibilitat  
1. La quantia que podrà concedir-se en concepte de subvenció no excedirà, amb caràcter general, del 80 per cent del cost pressupostat per actuació.  
La subvenció podrà assolir la totalitat del cost pressupostat per a la realització d'actuacions incloses en el Pla d'Actuació contra la sinistralitat mortal de la Comunitat Valenciana, així com aquelles que pel seu àmbit sectorial o territorial es considere d'interés d'acord amb els criteris d'avaluació establits en la base quarta.  
2. Les ajudes regulades en les presents bases seran compatibles amb qualssevol altres que obtinguen els beneficiaris procedents d'entitats públiques o privades alienes a estos, sempre que la suma de totes elles no supere el cost efectiu d'execució de l'actuació subvencionada.  
Quarta. Despeses elegibles. Contractació i subcontractació.  
1. Les despeses elegibles s'atendran d'acord amb els Reglaments dels Fons Estructurals Europeus. Seran subvencionables els tributs i impostos indirectes quan no siguen objecte de recuperació o compensació pel beneficiari.  
2. En el cas que la despesa subvencionable per prestacions de servicis a realitzar per empreses de consultoria o d'assistència tècnica supere els 12.000 euros, s'hauran de sol·licitar com a mínim tres ofertes de diferents empreses amb caràcter previ a la contractació del compromís per a la prestació del servici, llevat que per les especials característiques de les despeses subvencionables no hi haja en el mercat suficient nombre d'entitats que el presten, o llevat que la despesa s'haja realitzat abans de la sol·licitud de la subvenció. L'elecció entre les ofertes presentades, que s'hauran d'aportar en la justificació, o, si és el cas, en la sol·licitud de la subvenció, es realitzarà conforme a criteris d'eficiència i economia, i s'haurà de justificar-se expressament en la Memòria explicativa del projecte quan l'elecció no recaiga sobre l'oferta més econòmica.  
Les despeses realitzades abans de la sol·licitud de subvenció podran ser admeses sense subjecció a concurrència d'ofertes prèvies. En este cas el beneficiari acreditarà en la memòria que presente les raons objectives que ha pres en consideració per a l'elecció de l'entitat prestadora del servici o subministrament.  
3. Es podrà subcontractar totalment o parcialment l'activitat subvencionada amb entitats o empreses no sotmeses a les prohibicions de l'article 29.7 de la Llei General de Subvencions.  
La subcontractació, quan supere la quantia del 20 per cent de la subvenció que, si és el cas, es concedisca i excedisca de 60.000 euros haurà de formalitzar-se per escrit i ser autoritzada prèviament per l'òrgan competent, que es pronunciarà sobre esta en la resolució que pose fi al procediment.   
Cinquena. Criteris d'avaluació de les sol·licituds  
Per a la concessió de les ajudes es valoraran els aspectes següents:  
La incidència del projecte en la millora de les condicions de treball i l'eficàcia de l'acció preventiva o en la promoció de la cultura preventiva, amb especial atenció a la seua inclusió entre les actuacions previstes en el Pla d'Acció contra els Accidents Mortals de la Comunitat Valenciana. La puntuació màxima que podrà adjudicar-se conforme a este criteri serà de 30 punts.  
El sector sobre el qual es pretenga actuar, en funció de la sinistralitat laboral que es constate en les estadístiques oficials d'accidents de treball i malalties professionals. La puntuació màxima que podrà adjudicar-se conforme a este criteri serà de 20 punts.  
La localització geogràfica dins de la Comunitat Valenciana, en funció així mateix dels paràmetres del punt anterior. La puntuació màxima que podrà adjudicar-se per este criteri serà de 20 punts.  
La implantació del sol·licitant en el sector o sectors d'activitat econòmica en què es pretenga dur a terme l'actuació. La puntuació màxima que podrà adjudicar-se conforme a este criteri serà de 15 punts.  
La solvència tècnica i la capacitat de gestió de l'entitat sol·licitant. La puntuació màxima que podrà adjudicar-se conforme a este criteri serà de 15 punts.  
En el cas d'empat s'atorgarà preferència per a la concessió de l'ajuda a aquells sol·licitants que acrediten ocupar, abans de l'entrada en vigor de les presents bases, major percentatge de treballadors discapacitats en relació amb les seues plantilles respectives. La preferència serà aplicable en la forma prevista en l'article 6 del Decret 279/2004, del Consell de la Generalitat Valenciana.  
Capítol II  
Procediment de concessió. Instrucció i resolució.  
Sisena. Sol·licituds i documentació  
1. Les sol·licituds es realitzaran per mitjà d'instància dirigida al conseller d'Economia, Hisenda i Ocupació, segons model normalitzat i es presentaran en qualsevol dels registres d'entrada de la Conselleria d'Economia, Hisenda i Ocupació o en les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Hauran de dur adjunta la documentació acreditativa i identificativa del sol·licitant i, si és el cas, del seu representant legal, a més de la que s'especifica a continuació:  
a) Certificacions de trobar-se al corrent de les obligacions de caràcter tributari davant de la hisenda pública estatal i autonòmica, i si és el cas, de l'impost d'activitats econòmiques, en la forma regulada en l'Ordre de 30 de maig de 1996, de la Conselleria d'Economia, Hisenda, la validesa de les quals s'haurà d'estendre fins a la data de finalització del termini de presentació de sol·licituds.  
b) Certificació de trobar-se al corrent de les obligacions davant de la Seguretat Social, o autorització expressa a la Conselleria d'Economia, Hisenda i Ocupació, per mitjà de l'ompliment del corresponent model normalitzat, per a la seua obtenció de forma telemàtica.  
En el cas que l'entitat sol·licitant no es trobe obligada a estar inscrita en el Sistema de la Seguretat Social per no tindre treballadors en la seua plantilla, haurà de formular una declaració responsable en este sentit  
c) Dades de domiciliació bancària segons model facilitat a este efecte (fitxa de manteniment de tercers), excepte si s'ha presentat abans i no ha experimentat variació, en este cas bastarà declaració en este sentit.  
d) Projecte o memòria explicativa de l'actuació que s'ha de dur a terme, amb expressió de modalitat d'execució i calendari previsible de realització.  
e) Pressupost desglossat per partides, segons despeses elegibles i detall d'actuacions de realització directa i/o realització per mitjà de subcontractació amb tercers.  
f) Activitats per a les quals se sol·licita autorització de subcontractació quan el seu cost supere els limites establits en l'apartat 3 de la base quarta.  
g) Fonts de finançament i procedència, incloent-hi l'ajuda que se sol·licita.  
h) Si l'entitat sol·licitant ha iniciat l'activitat per a la qual sol·licita subvenció abans de la sol·licitud, adjuntarà annex a la memòria en què es detallen les actuacions iniciades, la seua subcontractació i les despeses efectuades fins a eixa data, les quals es justificaran amb el conjunt de despeses subvencionables en el moment procedimental oportú.  
i) Declaració responsable sobre les ajudes que, si és el cas, es puguen haver sol·licitat o obtingut amb la mateixa finalitat, procedents de qualssevol administracions o ens públics, nacionals i internacionals..  
j) Declaració responsable de no incórrer en les prohibicions per a obtindre la condició de beneficiari recollides en els apartats 2 i 3 de l'article 13 de la Llei 38/2003, de 17 de novembre, General de Subvencions.  
k) Declaració responsable sobre el compliment de la normativa sobre integració laboral de persones amb discapacitat o, si és el cas, acreditació d'estar-ne exempt.  
En el cas que els documents exigits adjunts a la sol·licitud de concessió d'ajudes ja es troben en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o la dependència en què van ser presentats i no hagen transcorregut més de cinc anys des de la finalització del procediment a què corresponguen.  
En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o l'acreditació per altres mitjans dels requisits a què es referix el document.  
Quan la sol·licitud no reunisca els requisits assenyalats en l'article 70.1 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es requerirà l'interessat, de conformitat amb l'article 71 de la llei mencionada, perquè en el termini de 10 dies, esmene la falta o adjunte els documents preceptius, amb indicació que, si no ho fa així, es considerarà que ha desistit en la seua petició, amb resolució prèvia que haurà de ser dictada en els termes previstos en l'article 42 de la llei esmentada.  
Setena. Procediment de concessió  
El procediment per a la concessió de les ajudes es tramitarà en règim de concurrència competitiva.  
Es podrà adjudicar la totalitat del crèdit disponible a la millor o millors propostes presentades amb vista a garantir la seua viabilitat, i en funció dels imports sol·licitats per les entitats beneficiàries.  
Vuitena. Instrucció del procediment.  
1. La instrucció del procediment es realitzarà per l'Àrea de Relacions Laborals i Seguretat Laboral en els termes previstos en l'article 24 de la Llei 38/2003, de 17 de novembre, General de Subvencions.  
2. Per a l'avaluació de les sol·licituds es constituirà una Comissió de Valoració que adaptarà el seu funcionament a les regles generals que s'apliquen als òrgans col·legiats, i que estarà integrada pels funcionaris de la Direcció General de Treball i Seguretat Laboral següents:   
El cap de l'Àrea de Relacions Laborals i Seguretat Laboral, que serà el seu president.  
El cap del Servici d'Assessorament i Assistència Tècnica en Prevenció de Riscos Laborals.  
El cap de Servici de Condicions de Treball.  
El cap de Servici de Gestió de Programes que actuarà com a secretari.  
3. La Comissió d'Avaluació emetrà, en un termini no superior a un mes, informe d'avaluació de les sol·licituds conforme als criteris de la base cinquena. En este informe, amb expressió succinta dels motius pels quals ha procedit a la valoració i ponderació de les sol·licituds, s'establirà una prelació per ordre de major a menor puntuació; i es podran efectuar recomanacions amb vista a l'import de les subvencions que facen viables les actuacions projectades.  
4. L'òrgan instructor, a la vista de l'expedient i de l'informe de la Comissió, formularà proposta de resolució definitiva que elevarà el director general de Treball i Seguretat Laboral que serà el competent per a resoldre per delegació del Conselleria d'Economia, Hisenda i Ocupació.  
5. En cas de concessió de l'ajuda, la resolució fixarà expressament la quantia de la subvenció i incorporarà, si és el cas, les condicions, obligacions i determinacions accessòries a què haja de subjectar-se el compliment de la subvenció. Les càrregues, els modes i les condicions de la subvenció s'imputaran al seu beneficiari, sense que este puga oposar les excepcions que, si és el cas, deriven de les seues relacions jurídiques amb tercers.   
7. Les resolucions de concessió podran retrotraure els seus efectes a l'activitat exercida amb anterioritat a la data d'aquelles, sempre que estiga inclosa en l'exercici en què es concedisca l'ajuda.  
Novena. Reformulació de sol·licituds  
1. Quan la proposta de la Comissió d'Avaluació determine una quantia de subvenció que no supere el 75 per cent de la sol·licitada, es comunicarà immediatament al sol·licitant perquè en el termini de deu dies, puga formular adaptació del projecte d'actuació a la quantitat proposada per la Comissió d'Avaluació, respectant l'objecte, les condicions i la finalitat de la subvenció.  
2. Una vegada verificada la nova proposta per la Comissió, esta emetrà un informe respecte d'això i l'òrgan instructor elevarà proposta de resolució a l'òrgan competent per a resoldre  
Deu. Termini de resolució i notificació  
1. El termini màxim per a resoldre i notificar la resolució del procediment serà de tres mesos des de la finalització del termini de presentació de sol·licituds. Una vegada transcorregut este termini sense que haja recaigut una resolució expressa, s'entendrà desestimada la sol·licitud.  
2. La notificació de la resolució es realitzarà en el termini dels deu dies següents al de l'adopció, conforme al que disposen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. Contra la resolució, que posa fi a la via administrativa, es podrà interposar-se recurs potestatiu de reposició davant de l'òrgan que l'ha dictat, en el termini d'un mes si la resolució és expressa i tres en cas de silenci administratiu, o ser impugnada directament davant de l'ordre jurisdiccional contenciós administratiu, en el termini de dos mesos si és expressa la resolució i sis mesos en cas de silenci administratiu, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa.  
Onze. Resolució d'incidències.  
L'òrgan competent per a la concessió de les ajudes, resoldrà les incidències que es produïsquen, i en especial els supòsits de:  
1. Modificacions justificades del projecte inicial.  
2. Canvis en la titularitat de l'actuació.  
3. Pròrrogues per a l'execució del projecte i per al compliment de les condicions particulars de la concessió, amb caràcter excepcional i sempre que se sol·liciten abans de l'expiració del termini o terme la pròrroga del qual es pretén.  
4. Pròrrogues del termini per a l'aportació de documents acreditatius de l'execució del projecte als efectes de liquidació de l'ajuda.  
Dotze. Justificació de despeses i pagament de les ajudes.  
1. Les entitats beneficiàries justificaran l'activitat subvencionada per mitjà de la rendició d'un compte justificatiu amb data límit el dia 30 de novembre de cada any de vigència d'estes bases, llevat que per circumstàncies concurrents es determine un termini distint en la mateixa resolució de concessió o a petició del beneficiari instada abans de la dita data. En cap cas la justificació serà posterior a la finalització de l'exercici.  
El dit compte justificatiu inclourà, baix responsabilitat del declarant, els punts següents:  
1.1 Una memòria detallada sobre les actuacions realitzades.  
1.2 Acreditació d'haver executat el projecte d'acord amb les presents bases i la resolució de concessió.  
1.3 Factures i la resta de documents justificatius de la despesa efectuada, d'acord amb la normativa vigent i la categoria de despeses elegibles.  
1.4 Acreditació, si és el cas, del compliment de les obligacions i condicions específiques que s'hagen establit en la resolució.  
2. El pagament es lliurarà en els termes fixats per la resolució de concessió, i es podran efectuar lliuraments parcials que respondran al ritme d'execució de les accions subvencionades.  
Tretze. Obligacions del beneficiari  
Són obligacions del beneficiari:  
a) Realitzar, i acreditar, l'activitat que fonamenta la concessió de la subvenció, així com el compliment dels requisits i condicions que determine la resolució de concessió i les que deriven de la llei, la seua naturalesa o objecte.  
b) Trobar-se al corrent de les seues obligacions tributàries i enfront de la Seguretat Social en els termes previstos en l'Ordre de 30 de maig de 1996, de la Conselleria d'Economia i Hisenda o norma que la substituïsca.   
c) El sotmetiment a les actuacions de control financer que corresponen a la Intervenció General en relació amb les ajudes concedides, així com a les determinades pels òrgans de control de la Unió Europea.  
d) Fer constar de manera explícita en la difusió de les accions subvencionables, el suport de la Generalitat a través de la Conselleria d'Economia, Hisenda i Ocupació i de la Unió Europea, als efectes de publicitat relativa al cofinançament per fons de la Generalitat i del FEDER, en els termes previstos pel Reglament CE núm. 1159/2000 de la Comissió de 30 de maig del 2000 (DOCE de 31.2.2000) i per l'article 18.4 de la Llei General de Subvencions.  
e) Comunicar, en qualsevol moment de la vigència de l'expedient, altres ajudes públiques i privades que haja obtingut o sol·licitat per al mateix projecte després de la data de presentació de la sol·licitud, la qual cosa donarà lloc al corresponent expedient d'adequació de l'ajuda i adaptació a les noves circumstàncies financeres del beneficiari.  
f) El beneficiari cedirà a la Generalitat els drets de difusió i d'explotació estadística que generen les actuacions subvencionades per un termini no inferior a tres anys a comptar de la data de notificació de la concessió de les subvencions.  
La dita cessió no suposarà menyscabament dels drets de propietat intel·lectual ni dels drets del beneficiari sobre els resultats de la seua activitat.  
Catorze. Control de les accions. Reintegrament de subvencions.  
La Direcció General de Treball i Seguretat Laboral realitzarà el control i seguiment de les accions a través de les comprovacions que considere necessàries amb vista al compliment pel beneficiari de les seues obligacions i de les condicions i dels termes pels quals haja obtingut subvenció.  
Donarà lloc a l'obertura d'expedient de revocació total o parcial de la subvenció concedida amb obligació de reintegrament de les quantitats que s'hagen lliurat quan concórreguen les causes de l'article 37 de la Llei General de Subvencions i article 49 particularment les següents:  
1. L'alteració d'alguna de les característiques del projecte aprovat,  
2. La falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits.  
3. L'incompliment pel beneficiari de condicions i terminis establits en la resolució, així com de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte.  
Per a determinar els efectes de l'incompliment, caldrà ajustar-se al caràcter essencial o no del requisit, condició o obligació incomplit. Es consideren essencials els requisits, les condicions o les obligacions que determinarien que el beneficiari no haguera pogut adquirir el dret a la subvenció o que desvirtuen la finalitat principal d'esta.  
El procediment de revocació total o parcial, porte o no implícit el de reintegrament de subvencions s'iniciarà d'ofici en els termes de l'article 69 de la Llei de Règim Jurídic de les Administracions Publiques i del Procediment Administratiu Comú, per acord de l'òrgan que ha concedit la subvenció i s'instruirà per la Direcció General de Treball i Seguretat Laboral, garantint-se l'audiència als interessats.  
Els procediments de revocació total o parcial de subvencions i de reintegrament se subjectaran a les disposicions generals d'aplicació als procediments administratius continguts en el títol VI de l'esmentada llei procedimental.  
En tot cas, l'obertura de procediments de revocació total o parcial de les ajudes concedides i, si és el cas, del reintegrament de quantitats percebudes, no se suspendran per l'inici d'un procediment administratiu sancionador de conformitat al que disposa el títol IV de la Llei General de Subvencions, llevat que l'òrgan competent que acorde la iniciació d'estos procediments determine el contrari.  
Quan de les actuacions de control es desprenguen indicis constitutius de delicte, se suspendran tots els procediments de reintegrament i sancionadors incoats i es passarà el tant de culpa a la jurisdicció competent, i l'administració s'abstindrà de continuar-los fins que recaiga sentència ferma, tinga lloc el sobreseïment o es produïsca la devolució de l'expedient pel ministeri fiscal..  
Quinze. Publicitat de les subvencions concedides.  
Als efectes previstos en l'article 18 de la Llei General de Subvencions, es publicarà en el Diari Oficial de la Generalitat la relació de les subvencions concedides d'acord amb les presents bases.  
La dita relació ha de contindre les prescripcions contingudes en el número 1 de l'article 18 mencionat, relatives a la convocatòria, programa i crèdit pressupostari, quantitat concedida i finalitat de la subvenció.  
La publicació de les ajudes concedides en cap cas suplirà la notificació d'estes als beneficiaris, ni tindrà altres efectes que els perseguits per la Llei General de Subvencions.